《湖翻行》
清代·朱鹤龄

太湖西来天目源，七十二溪波涛奔。震荡有时溢原野，未闻浩涛迷乾坤。

五月稻秧齐插莳，三旬霖雨水澎濞。方忧漏天移泽国，忽骇狂澜卷平地。

飓风猛发神鬼愁，火龙掷火驱潮头。漂砂礐石失垠岸，发屋拔树蟠蛟虬。

声如列缺斗霹雳，势如共工倾不周。乘陵城郭塔欲倒，千庐万灶皆洪流。

巨浪翻腾高屋过，大鱼拨剌平衢游。更怜人畜死无数，浮轊塞港漂难求。

百岁老翁惊叹久，此灾《邑志》从未有。乘船入市何足云，地轴翻天浸星斗。

我时惶遽无窜逃，急上高楼守篓薮。竟日鱼釜无炊烟，浇愁何处沽村酒。

变不虚生岂偶然，抚时感事心欲呕。盛朝蠲赈久不闻，长吏敲搒肯停否。

欲诉真宰天茫茫，九关虎豹狰狞守。吁嗟苍生尔奈何，但见号咷走童叟。

作者简介：（1606—1683）明末清初江南吴江人，字长孺，号愚庵。明诸生。入清，弃科举。学问长于说经，与钱谦益、吴伟业、朱彝尊、毛奇龄、万斯同等都有交往，与徐乾学亦相酬答，深得一时名流切磋之益。有《尚书埤传》、《禹贡长笺》、《诗经通义》、《读左日钞》等著作，又为杜甫、李商隐两家诗作注，另有《愚庵小集》。